CELEX: 32018D1996
Language: da
Date: 2018-12-14 00:00:00
Title: Kommissionens afgørelse (EU) 2018/1996 af 14. december 2018 om interne regler for udlevering af oplysninger til registrerede og begrænsning af visse af deres rettigheder i forbindelse med behandling af personoplysninger som led i handelsbeskyttelses- og handelspolitikundersøgelser

17.12.2018   
               
               
                  DA
               
               
                  Den Europæiske Unions Tidende
               
               
                  L 320/40
               
            
         KOMMISSIONENS AFGØRELSE (EU) 2018/1996
         af 14. december 2018
         om interne regler for udlevering af oplysninger til registrerede og begrænsning af visse af deres rettigheder i forbindelse med behandling af personoplysninger som led i handelsbeskyttelses- og handelspolitikundersøgelser
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, stk. 1, og
         ud fra følgende betragtninger:
         
                     (1)
                  
                  
                     Kommissionen gennemfører Unionens handelspolitik inden for rammerne af sit mandat, jf. Europa-Parlamentets og Rådets forordning (EU) 2015/478 (1), (EU) 2015/755 (2), (EU) 2016/1036 (3) og (EU) 2016/1037 (4).
                  
               
                     (2)
                  
                  
                     Det er navnlig i forbindelse med handelsbeskyttelsesundersøgelser uundgåeligt at behandle personoplysninger som omhandlet i artikel 3, nr. 1), i Europa-Parlamentets og Rådets forordning (EU) 2018/1725 (5). Kommissionen indsamler oplysninger med betydning for sine undersøgelser, herunder personoplysninger. Med forbehold for kravet om at beskytte fortrolige oplysninger bør alle oplysninger, som parter i en undersøgelse har indgivet, straks gøres tilgængelige for andre interesserede parter, der deltager i en undersøgelse, via adgang til de ikke-fortrolige sagsakter. Denne overførsel af oplysninger er nødvendig og følger af love eller bestemmelser for at kunne forsvare de interesserede parters retskrav. Kommissionens opgaver inden for handelspolitik og handelsbeskyttelse henhører primært under Generaldirektoratet for Handel (»GD Trade«), hvis organisationsenheder fungerer som dataansvarlig.
                  
               
                     (3)
                  
                  
                     De personoplysninger, der behandles af Kommissionen, består f.eks. i identifikationsoplysninger, kontaktoplysninger, erhvervsmæssige oplysninger og oplysninger relateret til eller sat i forbindelse med genstanden for undersøgelsen. Personoplysningerne lagres i et sikret elektronisk miljø for at forhindre ulovlig adgang til eller videregivelse af oplysninger til personer uden for Kommissionen. Visse personoplysninger kan medtages i et separat elektronisk miljø, til hvilket et bestemt antal parter med en interesse i undersøgelsen har adgang. Personoplysningerne opbevares i de af Kommissionens tjenestegrene, der er ansvarlige for undersøgelsen, indtil undersøgelsen er afsluttet. Den administrative opbevaringsperiode er 5 år, regnet fra afslutningen af undersøgelsen. Ved udløbet af opbevaringsperioden overføres de sagsrelaterede oplysninger, herunder personoplysninger, til Kommissionens historiske arkiver (6).
                  
               
                     (4)
                  
                  
                     Under udførelsen af sine opgaver er Kommissionen forpligtet til at overholde fysiske personers rettigheder med hensyn til behandling af personoplysninger, jf. artikel 8, stk. 1, i Den Europæiske Unions charter om grundlæggende rettigheder og traktatens artikel 16, stk. 1, samt de rettigheder, der er fastsat i forordning (EU) 2018/1725. Samtidig skal Kommissionen overholde de strenge fortrolighedsregler, der er omhandlet i artikel 19 i forordning (EU) 2016/1036, artikel 29 i forordning (EU) 2016/1037, artikel 8 i forordning (EU) 2015/478 og artikel 5 i forordning (EU) 2015/755.
                  
               
                     (5)
                  
                  
                     I visse tilfælde er det nødvendigt at forene de registreredes rettigheder i henhold til forordning (EU) 2018/1725 med behovet for effektivitet i forbindelse med undersøgelser samt at sikre, at andre registreredes grundlæggende rettigheder og frihedsrettigheder overholdes fuldt ud. Med henblik herpå fastsættes det i artikel 25, stk. 1, litra c), g) og h), i forordning (EU) 2018/1725, at Kommissionen har mulighed for at begrænse anvendelsen af artikel 14-17, 19, 20 og 35 samt gennemsigtighedsprincippet i artikel 4, stk. 1, litra a), for så vidt bestemmelserne heri svarer til de rettigheder og forpligtelser, der er fastsat i forordningens artikel 14-17, 19, 20 og 35.
                  
               
                     (6)
                  
                  
                     For at sikre effektivitet i forbindelse med handelsbeskyttelsesundersøgelser og samtidig respektere standarderne for beskyttelse af personoplysninger i henhold til forordning (EU) 2018/1725, som har erstattet Europa-Parlamentets og Rådets forordning (EF) nr. 45/2001 (7), er det nødvendigt at vedtage interne regler, i henhold til hvilke Kommissionen kan begrænse de registreredes rettigheder, jf. artikel 25, stk. 1, litra c), g) og h), i forordning (EU) 2018/1725.
                  
               
                     (7)
                  
                  
                     Det er derfor nødvendigt at fastsætte interne regler for alle databehandlingsaktiviteter, der udføres af Kommissionen inden for rammerne af dens undersøgelsesfunktion på handelsbeskyttelsesområdet. Reglerne bør gælde for databehandlingsaktiviteter, der udføres, inden en undersøgelse indledes, under undersøgelser og ved overvågningen af opfølgningen på resultatet af undersøgelserne.
                  
               
                     (8)
                  
                  
                     For at efterkomme artikel 14, 15 og 16 i forordning (EU) 2018/1725 bør Kommissionen underrette alle enkeltpersoner om de af dens aktiviteter, der indebærer behandling af deres personoplysninger, og om deres rettigheder på en gennemsigtig og sammenhængende måde i form af databeskyttelsesmeddelelser, der offentliggøres på Kommissionens websted. Hvis det er relevant, bør Kommissionen iværksætte yderligere sikkerhedsforanstaltninger for at sikre, at de registrerede underrettes individuelt i et passende format.
                  
               
                     (9)
                  
                  
                     I henhold til artikel 25 i forordning (EU) 2018/1725 kan Kommissionen også begrænse udleveringen af oplysninger til registrerede og anvendelsen af andre af de registreredes rettigheder for at beskytte sine egne handelsbeskyttelsesundersøgelser samt de rettigheder, som andre personer, der er knyttet til dens undersøgelser, har.
                  
               
                     (10)
                  
                  
                     Desuden kan Kommissionen for at bevare et effektivt samarbejde være nødsaget til at begrænse anvendelsen af de registreredes rettigheder for at beskytte behandlingen i andre af Unionens institutioner, organer, kontorer og agenturer eller hos medlemsstaternes kompetente myndigheder. Med henblik herpå bør Kommissionen rådføre sig med de pågældende institutioner, organer, kontorer, agenturer og myndigheder om det relevante grundlag for indførelse af begrænsninger samt om disses nødvendighed og proportionalitet.
                  
               
                     (11)
                  
                  
                     Det kan også være nødvendigt for Kommissionen at begrænse udleveringen af oplysninger til de registrerede og anvendelsen af andre af de registreredes rettigheder i forbindelse med personoplysninger, der modtages fra tredjelande eller internationale organisationer, med henblik på at opfylde sin pligt til at samarbejde med disse lande eller organisationer og dermed beskytte et vigtigt mål i Unionens almene interesse. I visse tilfælde kan den registreredes interesser eller grundlæggende rettigheder imidlertid tilsidesætte vigtigheden af internationalt samarbejde.
                  
               
                     (12)
                  
                  
                     Kommissionen bør behandle alle begrænsninger på en gennemsigtig måde og registrere hver anvendelse af begrænsninger i det tilsvarende registreringssystem.
                  
               
                     (13)
                  
                  
                     I henhold til artikel 25, stk. 8, i forordning (EU) 2018/1725 kan den dataansvarlige udsætte, undlade eller afstå fra at give oplysninger om årsagerne til anvendelsen af en begrænsning til den registrerede, hvis dette på nogen måde ville være til skade for formålet med begrænsningen. Dette er navnlig tilfældet med hensyn til begrænsninger af de rettigheder, der er fastsat i artikel 16 og 35 i forordning (EU) 2018/1725.
                  
               
                     (14)
                  
                  
                     Kommissionen bør jævnligt revidere de indførte begrænsninger for at sikre, at de registreredes rettigheder til at blive informeret, jf. artikel 16 og 35 i forordning (EU) 2018/1725, kun begrænses, så længe begrænsningerne er nødvendige for at Kommissionen kan udføre sine handelsbeskyttelsesundersøgelser.
                  
               
                     (15)
                  
                  
                     Hvis registreredes andre rettigheder begrænses, bør den dataansvarlige i hvert enkelt tilfælde vurdere, om det vil være til skade for formålet at informere om begrænsningen.
                  
               
                     (16)
                  
                  
                     Europa-Kommissionens databeskyttelsesansvarlige bør foretage en uafhængig gennemgang af anvendelsen af begrænsninger med henblik på at sikre overholdelsen af denne afgørelse.
                  
               
                     (17)
                  
                  
                     Forordning (EU) 2018/1725 erstatter forordning (EF) nr. 45/2001, uden overgangsperiode fra den dato, hvor den træder i kraft. Muligheden for at anvende begrænsninger på visse af de registreredes rettigheder blev fastsat ved forordning (EF) nr. 45/2001. For at undgå at bringe handelspolitikken og gennemførelsen af handelsbeskyttelsesundersøgelser i fare bør denne afgørelse finde anvendelse fra datoen for ikrafttrædelsen af forordning (EU) 2018/1725.
                  
               
                     (18)
                  
                  
                     Den Europæiske Tilsynsførende for Databeskyttelse afgav udtalelse den 30. november 2018 —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   I denne afgørelse fastsættes de regler, som gælder for Kommissionens underretning af registrerede om behandlingen af deres oplysninger i overensstemmelse med artikel 14, 15 og 16 i forordning (EU) 2018/1725 i forbindelse med gennemførelse af handelspolitik- og handelsbeskyttelsesundersøgelser.
               I afgørelsen fastsættes også betingelserne for, hvornår Kommissionen kan begrænse anvendelsen af artikel 4, 14-17, 19, 20 og 35 i forordning (EU) 2018/1725 i overensstemmelse med nævnte forordnings artikel 25, stk. 1, litra c), g) og h).
            
            
               2.   Denne afgørelse finder anvendelse på Kommissionens behandling af personoplysninger med henblik på eller i forbindelse med de aktiviteter, der udføres for at varetage Kommissionens opgaver, jf. forordning (EU) 2016/1036, (EU) 2016/1037, (EU) 2015/478 og (EU) 2015/755.
            
            
               3.   Denne afgørelse finder anvendelse på alle Kommissionens tjenestegrenes behandling af personoplysninger, for så vidt de behandler personoplysninger, der er indeholdt i oplysninger, som de skal overføre til Kommissionen, eller personoplysninger, som allerede er behandlet af Kommissionen med henblik på eller i forbindelse med de i denne artikels stk. 2 omhandlede aktiviteter.
            
         
         
            Artikel 2
            Gældende undtagelser og begrænsninger
            
               1.   Når Kommissionen udøver sine pligter med hensyn til de registreredes rettigheder i henhold til forordning (EU) 2018/1725, skal den overveje, om en eller flere af undtagelserne i nævnte forordning finder anvendelse.
            
            
               2.   I henhold til artikel 3-7 i denne afgørelse kan Kommissionen begrænse anvendelsen af artikel 14-17, 19, 20 og 35 i forordning (EU) 2018/1725 samt gennemsigtighedsprincippet i nævnte forordnings artikel 4, stk. 1, litra a), for så vidt som bestemmelserne deri svarer til de rettigheder og forpligtelser, der er fastsat i forordningens artikel 14-17, 19, 20 og 35, hvis udøvelsen af disse rettigheder og forpligtelser ville bringe formålet med Kommissionens handelspolitik- og handelsbeskyttelsesaktiviteter i fare eller påvirke andre registreredes rettigheder og frihedsrettigheder negativt.
            
            
               3.   I henhold til artikel 3-7 i denne afgørelse kan Kommissionen også begrænse de rettigheder og forpligtelser, der er omhandlet i denne artikels stk. 2 med hensyn til personoplysninger modtaget fra andre af Unionens institutioner, organer, agenturer og kontorer, fra kompetente myndigheder i medlemsstater eller tredjelande eller fra internationale organisationer i følgende tilfælde:
               
                           a)
                        
                        
                           hvis udøvelsen af disse rettigheder og forpligtelser kan begrænses af andre af Unionens institutioner, organer, agenturer og kontorer på grundlag af andre retsakter, jf. artikel 25 i forordning (EU) 2018/1725, eller i overensstemmelse med kapitel IX i nævnte forordning eller i overensstemmelse med Europa-Parlamentets og Rådets forordning (EU) 2016/794 (8) eller Rådets forordning (EU) 2017/1939 (9)
                           
                        
                     
                           b)
                        
                        
                           hvis udøvelsen af disse rettigheder og forpligtelser kan begrænses af kompetente myndigheder i medlemsstaterne på grundlag af retsakter, jf. artikel 23 i Europa-Parlamentets og Rådets forordning (EU) 2016/679 (10), eller i overensstemmelse med nationale foranstaltninger til gennemførelse af artikel 13, stk. 3, artikel 15, stk. 3, eller artikel 16, stk. 3, i Europa-Parlamentets og Rådet direktiv (EU) 2016/680 (11)
                           
                        
                     
                           c)
                        
                        
                           hvis udøvelsen af disse rettigheder og forpligtelser kan være til skade for Kommissionens samarbejde med tredjelande eller internationale organisationer om handelsbeskyttelsesundersøgelser.
                        
                     Inden der anvendes begrænsninger i de tilfælde, der er nævnt i litra a) og b) i første afsnit, skal Kommissionen høre Unionens relevante institutioner, organer, kontorer og agenturer eller kompetente myndigheder i medlemsstaterne, medmindre det er klart for Kommissionen, at anvendelsen af en begrænsning er fastsat ved en af de retsakter, der er nævnt i disse litraer.
               Litra c) i første afsnit finder ikke anvendelse, hvis de registreredes interesser eller grundlæggende rettigheder og frihedsrettigheder går forud for Kommissionens interesse i at samarbejde med tredjelande eller internationale organisationer.
            
            
               4.   Stk. 1, 2 og 3 er ikke til hinder for anvendelse af andre kommissionsafgørelser om interne regler om udlevering af oplysninger til registrerede og begrænsning af visse rettigheder i henhold til artikel 25 i forordning (EU) 2018/1725 og artikel 23 i Kommissionens forretningsorden.
            
         
         
            Artikel 3
            Udlevering af oplysninger til registrerede
            
               1.   Kommissionen offentliggør en databeskyttelsesmeddelelse på sit websted, hvorved alle registrerede oplyses om de af dens handelsbeskyttelsesaktiviteter, der indebærer behandling af personoplysninger. Hvis det er relevant, skal Kommissionen sikre, at de registrerede underrettes individuelt i et passende format.
            
            
               2.   Når Kommissionen helt eller delvist begrænser udlevering af oplysninger til registrerede, hvis personoplysninger behandles med henblik på handelspolitik- eller handelsbeskyttelsesundersøgelser, indfører og registrerer den årsagerne til begrænsningen i overensstemmelse med artikel 6.
            
         
         
            Artikel 4
            De registreredes indsigtsret, ret til sletning og ret til begrænsning af behandling
            
               1.   Når Kommissionen helt eller delvist begrænser registreredes indsigtsret, retten til sletning eller retten til begrænsning af behandling som omhandlet i henholdsvis artikel 17, 19 og 20 i forordning (EU) 2018/1725, underretter den i sin besvarelse af anmodningen om indsigt i, sletning eller begrænsning af behandlingen den pågældende registrerede om den anvendte begrænsning og om hovedårsagerne dertil samt om muligheden for at indgive en klage til Den Europæiske Tilsynsførende for Databeskyttelse eller at indbringe sagen for EU-Domstolen.
            
            
               2.   Udlevering af oplysninger vedrørende årsagerne til begrænsningen, der er omhandlet i stk. 1, kan udsættes, udelades eller afvises, så længe det vil være til skade for formålet med begrænsningen at videregive dem.
            
            
               3.   Kommissionen indfører og registrerer årsagerne til begrænsningen i overensstemmelse med artikel 6.
            
            
               4.   Såfremt retten til indsigt helt eller delvist er begrænset, udøver den registrerede sin indsigtsret gennem Den Europæiske Tilsynsførende for Databeskyttelse i overensstemmelse med artikel 25, stk. 6, 7 og 8, i forordning (EU) 2018/1725.
            
         
         
            Artikel 5
            Meddelelse om brud på persondatasikkerheden til registrerede
            Når Kommissionen begrænser underretningen af brud på persondatasikkerheden til den registrerede, som omhandlet i artikel 35 i forordning (EU) 2018/1725, indfører og registrerer den årsagerne til begrænsningen i overensstemmelse med denne afgørelses artikel 6.
         
         
            Artikel 6
            Indføring og registrering af begrænsninger
            
               1.   Kommissionen indfører årsagerne til begrænsninger, der anvendes i henhold til denne afgørelse, herunder en vurdering af begrænsningens nødvendighed og forholdsmæssighed, under hensyntagen til relevante elementer i artikel 25, stk. 2, i forordning (EU) 2018/1725.
               Med dette for øje skal det af fortegnelsen fremgå, hvordan udøvelsen af denne ret ville bringe formålet med Kommissionens handelspolitik- og handelsbeskyttelsesundersøgelser eller de anvendte begrænsninger i henhold til artikel 2, stk. 2 eller 3, i fare eller ville påvirke andre registreredes rettigheder og frihedsrettigheder negativt.
            
            
               2.   Fortegnelsen og, hvor det er relevant, de dokumenter, der indeholder de underliggende faktiske og retlige elementer, registreres. De stilles efter anmodning til rådighed for Den Europæiske Tilsynsførende for Databeskyttelse.
            
         
         
            Artikel 7
            Begrænsningers varighed
            
               1.   De begrænsninger, der er omhandlet i artikel 3, 4 og 5, finder fortsat anvendelse, når årsagerne hertil fortsat gælder.
            
            
               2.   Når årsagerne til en begrænsning som omhandlet i artikel 3 eller 5 ikke længere gælder, ophæver Kommissionen begrænsningen og meddeler den registrerede de vigtigste årsager til begrænsningen. Samtidig oplyser Kommissionen den registrerede om muligheden for når som helst at indgive en klage til Den Europæiske Tilsynsførende for Databeskyttelse eller at indbringe sagen for Den Europæiske Unions Domstol.
            
            
               3.   Kommissionen gennemgår hver sjette måned anvendelsen af de begrænsninger, der er omhandlet i artikel 3 og 5, fra vedtagelsen heraf og ved afslutningen af den pågældende undersøgelse. Derefter overvåger Kommissionen/den dataansvarlige på årsbasis, om det er nødvendigt at opretholde begrænsningerne/udsættelsen.
            
         
         
            Artikel 8
            Europa-Kommissionens databeskyttelsesansvarliges vurdering
            
               1.   Den databeskyttelsesansvarlige skal oplyses, uden unødig forsinkelse, når en registrerets rettigheder begrænses i henhold til denne afgørelse. Efter anmodning gives den databeskyttelsesansvarlige adgang til fortegnelsen og alle dokumenter, der indeholder underliggende faktiske og retlige elementer.
            
            
               2.   Den databeskyttelsesansvarlige kan anmode om en fornyet gennemgang af begrænsningen. Den databeskyttelsesansvarlige underrettes skriftligt om resultaterne af den ønskede gennemgang.
            
         
         
            Artikel 9
            Ikrafttrædelse
            Denne afgørelse træder i kraft på dagen for offentliggørelsen i Den Europæiske Unions Tidende.
            Den gælder fra den 11. december 2018.
         
         
            Udfærdiget i Bruxelles, den 14. december 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).
         
            (2)  Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (EUT L 123 af 19.5.2015, s. 33).
         
            (3)  Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).
         
            (4)  Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (EUT L 176 af 30.6.2016, s. 55).
         
            (5)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (6)  I Kommissionen reguleres opbevaring af sagsakter ved hjælp af den fælles opbevaringsliste, som er et retligt dokument (den seneste version er SEC(2012)713) i form af en opbevaringsplan, hvori der fastsættes opbevaringsperioder for Kommissionens forskellige typer af sagsakter.
         
            (7)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
         
            (8)  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).
         
            (9)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1).
         
            (10)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (11)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).